tartuNLP/wikipedia-smugri-20251201 huggingface dataset:
Joosuanjukka

Joosuanjukka eli joosuanpuu ("Yucca brevifolia") on Yhdysvalloissa sijaitsevasta Mojaven autiomaasta kotoisin oleva kasvilaji.
Ulkonäkö ja koko.
Joosuanpuu kasvaa parhaimmillaan 15 metriä korkeaksi puuksi. Lehdet ovat tummanvihreitä, pistimenmuotoisia ja sijaitsevat spiraalimuodostelmassa rungon haarojen kärjissä. Lehtien laidat ovat valkoisia ja hampaisia. Kukat ovat pystyjä, 4–7 cm pitkiä ja niissä on kuusi kermanvalkoista kehälehteä. Kukat sijaitsevat halkaisijaltaan noin 40 cm olevissa röyhymäisissä kukinnoissa. Joosuanpuu kukkii keväällä. Kukkimisen edellytyksenä on kuitenkin talven viileä kausi sekä riittävä sade oikeaan aikaan keväällä. Hedelmä on vihreän ruskea ja muodoltaan soikea. Hedelmän sisällä on useita litteitä siemeniä.
Lajilla on oma erikoistunut pölyttäjäperhoslajinsa, joka levittää kasvin siitepölyä muniessaan kukan sisään.
Levinneisyys ja elinympäristö.
Joosuanpuu on alun perin kotoisin Mojaven autiomaasta Kaliforniasta, Yhdysvalloista. Karuissa ja kuivissa autiomaaolosuhteissa laji kasvaa hitaasti, korkeintaan 10 cm vuodessa. Joosuanpuu saattaa elää jopa 200-vuotiaaksi.
Englanninkielisen nimensä ”Joshua tree” laji on saanut mormoneilta, jotka ylittivät Mojaven autiomaan 1800-luvun puolivälissä. Puun erikoinen muoto toi mormonien mieleen Raamatun kertomuksen, jossa Joosua kurkottaa käsiään kohti taivasta.
Käyttö.
Joosuanpuuta kasvatetaan kuivilla alueilla koristekasvina. Cahuilla-intiaanit ovat käyttäneet kasvia sandaalien ja korien materiaalina sekä kukannuppuja ja siemeniä ravintona.
Oševenskoje

Oševenskoje () on maalaiskunta Arkangelin alueen Kargopolin piirissä Venäjällä. Sen keskuskylä Širjaiha sijaitsee Tšurjegajoen varrella 50 kilometriä Kargopolista pohjoiseen. Kunnassa on 600 asukasta (vuonna 2012).
Maantiede ja asutus.
Oševenskojen kunnan pinta-ala on 703,8 neliökilometriä Se rajoittuu koillisessa Kargopolin piirin Priozjornojen, kaakossa Pavlovskojen ja lounaassa Petšnikovskojen kuntiin sekä luoteessa Arkangelin alueen Plesetskin piiriin. Pinta-alasta 93,7 % on metsää ja 5,9 % maatalousmaata.
Kunnan alueella virtaavat Tšurjega, Tšureksa sekä muutamia pienempiä jokia. Ainoa huomattavampi järvi on Aleksandrovskoje. Seudulla on paljon soita. Kunnassa sijaitsee osa Filatovskin rauhoitusalueesta.
Keskuskylän lisäksi kuntaan kuuluu 12 kylää: Agafonovskaja, Bolšoi Halui, Bor, Gar, Krominskaja, Nifantovskaja, Niz, Pogost, Pogost Navolotšnyi, Pozdyševskaja, Tšerepaševskaja ja Vorobjevskaja. Širjaihassa asuu noin puolet väestöstä. Toiseksi suurin asutuskeskus on yli sadan asukkaan Niz. Borissa ja Tšerepaševskajassa ei ole lainkaan vakituista asutusta.
Historia.
Kunnan alue koostuu historiallisista Oševenskajan ja Verhnjaja Tšurjegan volosteista. Neuvostoaikana perustettiin Ošovenskin kyläneuvosto, johon vuonna 1975 liitettiin Pozdyševon kyläneuvosto. Nykyinen kunta on muodostettu vuonna 2006.
Liikenne, talous ja palvelut.
Širjaihan kautta kulkee Kargopolista Gariin johtava sorapäällysteinen maantie. Kylistä on linja-autoyhteydet kunta- ja piirikeskukseen.
Seudun pääelinkeinot ovat maatalous, puunhankinta ja julkiset palvelut. Maataloutta edustavat maatalousyhtiö Oševenskoje sekä 276 palstaviljelmää. Puunjalostusta harjoittaa kaksi pienyritystä.
Keskuskylän palveluihin kuuluvat lastentarha, keskikoulu, kulttuuritalo, kirjasto, lääkintäasema, posti ja joukko kauppoja. Eräitä palveluja on myös muissa kylissä.
Nähtävyydet ja matkailu.
Paikallisia nähtävyyksiä ovat Pogostin vuonna 1784 rakennettu puinen Herran ilmestyksen kirkko sekä samassa kylässä toimiva Aleksandro-Oševenskin miesluostari. Muita rakennusmuistomerkkejä ovat Bolšoi Haluin, Nizin ja entisen Grihnovskajan kylän tsasounat, Pogost Navolotšnyin kirkko, vanhat asuin- ja talousrakennukset ja sillat.
Majoituspalveluja tarjoaa muutama vierasmaja Širjaihassa.
Sarkola (Nokia)

Sarkola on kylä ja alue Nokian kaupungin eteläosassa entisen Suoniemen kunnan alueella Sastamalan kunnanrajan tuntumassa. Sarkolan alueeseen kuuluvat Sarkolan kylän lisäksi Suoniemen eteläiset kylät.
Sarkolan ja Vahalahden kylät on määritelty valtakunnallisesti merkittäviksi rakennetuiksi kulttuuriympäristöiksi. Niiden kyläkeskukset edustavat perinteistä suhteellisen tiivistä rakennuskantaa jyrkkien rinteiden juurella. Sarkolan läpi kulkee Valtatie 12, jonka varrella on jyrkkä Sarkolan notko. Notkon pohjalla virtaa Kuloveden Sarkolanlahteen laskeva Lanajoki.
Sarkolan seutu on asutettu jo esihistoriallisella ajalla. Alueelta on löytynyt kivikautisia asuinpaikkoja. Nykyinen kyläkanta on syntynyt varhaiskeskiajalla. Alkujaan Sarkola on kuulunut Karkun pitäjään, josta Suoniemi itsenäistyi 1868. Suoniemi liittyi Nokiaan vuonna 1973.
Myllynkivikaulus

Myllynkivikaulus on pyöreä, poimutettu röyhelökaulus, jollaista käytettiin Euroopassa erityisesti 1500-luvun jälkipuoliskolla. Yksi muodin suunnannäyttäjistä oli kuningatar Elisabet I. Myllynkivikauluksia käyttivät sekä naiset että miehet.
Kauluksen laatu kertoi kantajansa statuksesta. Aristokraatit teettivät kauluksensa hienosta pellavasta. Ne koristeltiin pitseillä, kullalla, hopealla ja silkillä. Köyhät suosivat halpoja materiaaleja.
Kaulukset olivat irrallisia vaatekappaleita, jotka voitiin pestä, tärkätä ja muotoilla riippumatta muusta asusta. Ryhdikkään, kiekkomaisen röyhelön muotoiluun käytettiin erityistä puikkomaista silitysrautaa. Röyhelö pidettiin kasassa sadoilla nuppineuloilla. 
Muodin alkaessa kaulukset olivat maltillisen kokoisia, mutta äärimmillään noin 30 senttiä leveitä. Niiden kannattelemiseen tarvittiin rautalankainen tukirakenne. Yhteen kaulukseen saatettiin käyttää viisi metriä materiaalia.
Käyttö nykyään.
Myllynkivikaulus kuuluu Tanskan evankelis-luterilaisen kirkon pappien työasuun. Asuste kuului myös Norjan luterilaisen kirkon pappien asuun vuoteen 1980 asti, vaikkakin jotkin konservatiiviset papit käyttävät niitä edelleen.
KTK Tekniikan Asiantuntijat

KTK Tekniikan Asiantuntijat ry on teknisten alojen koulutettujen asiantuntijoiden ammattiliitto. KTK on Akavan jäsenjärjestö. Sillä on noin 8 000 jäsentä, mikä tekee siitä Akavan suurimman julkisen sektorin teknisen alan jäsenjärjestön. KTK koostuu kuudesta jäsenjärjestöstä: KI Insinöörit ry, Kuntien rakennusmestarit ja -insinöörit AMK KRI ry, Suomen Ammattikorkeakoulu- ja Opistotekniset SKT ry, Tekniikan ja Erityisalojen Ammattilaiset KTL ry, Kartta- ja suunnittelutekniset KST ry, Energia-alan Toimihenkilöliitto EATL ry. Yhteistoimintajäsenenä on Maanpuolustuksen Teknisten Toimihenkilöiden liitto MTTL ry. KTK perustettiin kesäkuussa 1970 Helsingissä.
Lähteet.
http://www.ktk-ry.fi/jarjesto/liittohallitus/
https://www.ktk-ry.fi/jarjesto/ktk-n-jasenjarjestot-ja-yhteisto/
https://www.ktk-ry.fi/jarjesto/ktk-n-jarjestohistoria/
Kasvatuksen ja nuorisotyön asiantuntijat KNT

Kasvatuksen ja nuorisotyön asiantuntijat KNT ry, aiemmin Kirkon Nuorisotyöntekijöiden Liitto KNT ry, on kristillisessä kasvatus- ja nuorisotyössä toimivien ja alaa opiskelevien ammattiliitto. Jäseniä ammattiliitolla on yli 1100, joista suurin osa työskentelee kirkon nuorisotyössä. Liitto on perustettu 1948 nimellä Kristillisen Poikatyöntekijät ry. Vuonna 1957 nimeksi muutettiin Kristilliset Nuorisotyönohajaajat ry ja samalla hyväksyttiin naisjäsenet. 1965 nimeksi muutettiin Kirkon Nuorisonohjaajat ry. Vuonna 1977 järjestöstä tuli kaksikielinen, jolloin nimeksi tuli Kirkon nuorisotyöntekijät - Kyrkans Ungdomsarbetare. Vuonna 2009 järjestö liittyi Akavaan. Vuonna 2011 nimeksi tuli Kirkon Nuorisotyöntekijöiden Liitto KNT ry - Kyrkans Ungdomsarbetares Förbund.
Liiton nimi muutettiin syksyllä 2017 muotoon Kasvatuksen ja nuorisotyön asiantuntijat KNT ry
Diakoniatyöntekijöiden liitto DTL

Diakoniatyöntekijöiden liitto DTL ry on diakoniatyöntekijöiden ammattiliitto. DTL on Akavan jäsenjärjestö. Jäseniä järjestöllä on noin 2000.
Ammattiliitto on perustettu Loimaalla kesäkuussa 1958 nimellä Suomen Kirkon Sisarliitto. Ensimmäinen toimisto perustettiin Poriin 1966. Vuonna 1969 toimisto siirtyi Jyväskylään, josta se siirtyi vuonna 1973 Lahteen. Akavaan järjestö liittyi vuonna 1973. Vuonna 1982 toimisto siirrettiin Helsinkiin. 1990-luvun alussa järjestön nimeksi tuli Diakoniatyöntekijöiden Liitto.
Akavan Yleinen Ryhmä AYR

Akavan Yleinen Ryhmä AYR ry on vuonna 1966 perustettu Akavan jäsenjärjestö, joka ajaa korkeasti koulutettujen työntekijöiden etua. 
AYR:n perustajina olivat kuurojen ja sokeain koulujen johtajat. Toiminta alkoi kehittyä ja suuntautua uudelleen, kun liiton jäseniksi tuli 1970-luvulla kuntien, valtion ja yksityissektorin asiantuntijoita. Jäsenistön kasvu oli erityisen voimakasta 1980-luvulla. Akavan Yleinen Ryhmä liittyi Vakavan jäseneksi vuoden 1996 alusta. Sitä kautta AYR:llä on yhteys Akavan neuvottelujärjestöihin (JUKO ja YTN).
AYR ry:n toiminnan tarkoituksena on valvoa ja edistää jäsentensä yhteiskunnallisia, taloudellisia, ammatillisia ja koulutuksellisia etuja. AYR pyrkii myös toiminnallaan edistämään koulutettujen henkilöiden yhteenkuuluvuutta.  Yhdistyksen jäseneksi voivat liittyä korkeakoulututkinnon tai muun tutkinnon suorittaneet, niihin tehtäväasemaltaan rinnastettavat henkilöt ja henkilöt, jotka erityisistä syistä eivät voi tai halua kuulua muuhun Akava ry:n jäsenyhdistykseen.
Organisaatio.
Yhdistyksen jäsenistö kokoontuu vuosikokoukseen keväällä. Vuosikokouksessa päätetään yhdistyksen toiminnan suuntaviivoista ja taloudesta sekä valitaan yhdistykselle hallitus.
Hallitukseen kuuluu puheenjohtajan lisäksi 5–7 jäsentä. Hallituksen jäsenet edustavat kaikkia AYR:n sopimusaloja: valtio-, kunta-, kirkko- ja yksityistä sektoria.
Toimintamuodot.
Tarkoituksensa toteuttamiseksi Akavan Yleinen Ryhmä ry
AYR:n tavoite on pitää jäsentensä palkkaus ja muut edut ajan tasalla sekä korjata havaitut epäkohdat.
Vahvistaakseen asemaansa edunvalvojana ja parantaakseen vaikutusmahdollisuuksiaan AYR liittyi vuoden 1996 alusta VAKAVA ry:n jäseneksi. Jäsenyys VAKAVAssa tehostaa yhdistyksen toimintaa jäsenten taloudellisten etujen valvojana ja neuvottelu- ja sopimuskumppanina. Vakava ajaa jäsenjärjestöjensä, kuten AYR:n jäsenten etuja palkkoja ja palvelusuhteen ehtoja koskevassa neuvottelu- ja sopimustoiminnassa. Vakavalla on asiantuntemusta ja neuvotteluvoimaa kaikilla sektoreilla ja jokaisella sektorilla on oma Vakavan hallituksen alainen ryhmänsä: valtioryhmä, yliopistoryhmä, yksityisryhmä, kirkkoryhmä ja kuntaryhmä. VAKAVAn kautta AYR on myös AKAVAn julkisen sektorin neuvotteluelimen JUKOn sekä yksityisen sektorin ylempien toimihenkilöiden neuvottelujärjestön YTNn jäsen.
Akavan sairaanhoitajat ja Taja

Akavan sairaanhoitajat ja Taja ry on valtakunnallinen sosiaali- ja terveydenhuollon alalla johto- ja asiantuntijatehtävissä toimivien ja alaa opiskelevien edunvalvontajärjestö. Järjestö ajaa jäsentensä ammatillisia, koulutuksellisia ja taloudellisia etuja, edistää jäsenistönsä ammattitietouden ja -taidon ylläpitämistä ja kehittämistä sekä edistää hyvinvointipalvelujen kehitystä. Akavan sairaanhoitajat ja Tajan kotipaikka on Helsingissä ja jäseniä sillä on noin 2 400. Akavan sairaanhoitajat ja Taja on keskusjärjestö Akavan jäsenjärjestö. 
Yhdistyksen toiminta alkoi epävirallisesti jo vuonna 1917. Virallisesti yhdistys rekisteröitiin vuonna 1957 nimellä Suomen sairaalain ylihoitajat. Perustajina olivat Helsingin Auroran sairaalan ylihoitajat, jotka halusivat päästä vaikuttamaan enemmän omaan työhönsä ja sairaalalaitoksen kehittämiseen. Yhdistys liittyi Akavaan 1973. Nimi muutettiin 60-luvulla Ylihoitaja-yhdistykseksi ja vuonna 2001 muotoon Terveystieteiden akateemiset johtajat ja asiantuntijat ry.
Heinäkuussa 2016 yhdistyksen jäsenyys avattiin sairaanhoitajille ja sairaanhoitajaopiskelijoille. Uudistuksen myötä myös yhdistyksen nimi muuttui Akavan sairaanhoitajat ja Taja ry:ksi.
Suomen Työterveyshoitajaliitto

Suomen Työterveyshoitajaliitto ry – Finlands Företagshälsovårdareförbund rf on työterveyshoitajien ammattiliitto. Liitolla on 14 alueellista paikallisosastoa. Liiton keskusjärjestö on Akava.
Työterveyshoitajaliitto on ainoa ammattijärjestö, jonka keskeisimpänä tavoitteena on työterveyshoitajien edunvalvonta. Liitto neuvottelee työehtosopimuksista, tarjoaa työsuhdeneuvontaa, vakuuttaa jäsenet kassassa työttömyyden varalta, tarjoaa koulutusta ja urapalveluita sekä osallistuu työterveyshuollon kehittämiseen yhteistyössä muun muassa STM:n, Kelan ja TTL:n kanssa sekä kansainvälisissä verkostoissa. Yhdistys tarjoaa ammatillisen verkoston ja viestii työterveyshuollon ajankohtaisista ja tulevista asioista.
Liiton toimintaa ohjaavat arvot ovat jäsenyys, ammatillisuus, yhteisöllisyys ja vastuullisuus.
Hannu Abonce

Hannu Abonce on suomalainen näyttelijä ja amerikkalaisen jalkapallon pelaaja. Hän on tullut tunnetuksi erityisesti roolistaan Tobias "Topi" Nylundina televisiosarjassa "Salatut elämät" sekä elokuvassa "Nightmare – painajainen merellä". Näyttelemistä hän on opiskellut ulkomailla. Amerikkalaista jalkapalloa hän on pelannut muun muassa Helsinki Wolverines -joukkueessa. Vuonna 2023 Abonce asui asuntoautossa ja työskenteli sirkustaiteilijana.
Olavi Vepsäläinen

Olavi Vepsäläinen (1927 Suonenjoki – 12. syyskuuta 1993) oli suomalainen taidemaalari, kuvataiteilija, kuvittaja, kuvanveistäjä, taidegraafikko ja arvopaperitaiteilija. Hän debytoi vuonna 1951. 
Vepsäläinen toimi arvopaperitaiteilijana Suomen Pankin setelipainossa vuosina 1952–1968. Hän teki myös paljon runokirjojen kansikuvituksia WSOY:lle 1950- ja 1960-luvuilla. Vepsäläinen on suunnitellut ja piirtänyt kaikkiaan yli 40 suomalaista postimerkkiä. Hänet tunnetaan myös julistetaiteilijana ja postikorttien kuvittajana. Kotinsa, Iloharjun, Vepsäläinen testamenttasi yhdessä vaimonsa Ilma Roponen-Vepsäläisen kanssa Suomen Taiteilijaseuralle. 
Vepsäläinen on näytellyt sivuosassa Edvin Laineen "Nokea ja kultaa" -elokuvassa, taiteilijan roolissa Rauni Mollbergin televisioelokuvassa "Ei koskaan pilanpäin" ja ”Eeron” roolissa Ilmari Unhon elokuvassa "”Minä elän”". Vepsäläinen on ollut tekijänä ja selostajana Suomen Työväen Säästöpankin tilaamassa lyhytdokumentissa ”50-vuotta säästäjien hyväksi”.
Näyttelyt.
Vepsäläinen on osallistunut graafisen taiteen näyttelyihin Sveitsissä, Moskovassa ja Leningradissa. Kotimaassa Vepsäläinen on osallistunut lukuisiin Nuorten, Suomen Taiteilijaseuran, Taidemaalariliiton ja Suomen Taidegraafikoiden vuosinäyttelyihin. Hänen taidettaan on ollut esillä myös Suomen Taideakatemian kolmevuotisnäyttelyissä.
Julkinen taide.
Vepsäläinen on tehnyt seinädekoraation "Pieksäristeys" Savon Solmuun Pieksämäelle vuonna 1980. Vepsäläisen taidetta on muun muassa Jyväskylän taidemuseossa, Amos Andersonin taidemuseossa, Helsingin, Lahden, Rauman ja Turun kaupunkien kokoelmissa, Lahden julistemuseossa sekä postin ja pankkien kokoelmissa.
Demant

Demant A/S (aik. William Demant) on tanskalainen yhtiö joka kehittää, valmistaa ja markkinoi kuulolaitteita, kuulo-implantteja ja muita kuulemista helpottavia apuvälineitä.
Hans Demant, jonka vaimolla oli kuulovaikeuksia, perusti yhtiön vuonna 1907 nimellä Oticon. Demantin kuoltua vuonna 1910 hänen William-poikansa jatkoi yritystä. Yhtiön historiaan kuuluu useita yritysostoja, muun muassa DanaCom vuonna 1999.
William Demantin osakkeilla käydään kauppaa Kööpenhaminan pörssissä, mihin se listautui vuonna 1995.
Craig Thomas (käsikirjoittaja)

Craig David Thomas on yhdysvaltalainen käsikirjoittaja, joka on yhdessä Carter Baysin kanssa käsikirjoittanut tilannekomediasarjaa "Ensisilmäyksellä", jonka he loivat vuonna 2005. 
Thomas ja Bayes kuuluvat pop-yhtyeeseen nimeltä The Solids, joka muun muassa esittää "Ensisilmäyksellä"-sarjan tunnuskappaleen.
Zvonimir Šeparović

Zvonimir Šeparović (14. syyskuuta 1928 Blato, Kroatia – 30. tammikuuta 2022) oli Kroatian neljäs ulkoministeri ja juristi. 
Šeparović kävi Zagrebin yliopiston, sekä Ljubljanan yliopiston professorina. Šeparović astui ulkoministerin virkaan vuonna 1991. Vuonna 1992 Šeparović luopui virastaan ulkoministerinä. Samana vuonna Šeparović edusti Kroatian ykkösliigaa. Hän oli myös Kroatian demokraattisen liiton jäsen. Šeparović toimi oikeusministerinä 1999-2000. 
Yksityiselämä.
Šeparović oli naimisissa TV-reportteri Branka Šeparovićin kanssa.
Zoran Milanović

Zoran Milanović (s. 30. lokakuuta 1966 Zagreb) on kroatialainen poliitikko. Hän on toiminut Kroatian sosiaalidemokraattisen puolueen johdossa vuodesta 2007 ja maan pääministerinä vuosina 2011–2016. Tammikuussa 2020 Milanović voitti Kroatian presidentinvaalit saatuaan 52,73 % äänistä. 
Milanović opiskeli lakia ja lähti diplomaattiuralle. Hän oli ETYJin edustajana Vuoristo-Karabahissa 1994.
Milanović liittyi SDP:hen 1999 ja nousi puolueen johtoon 2007, kaksi kuukautta puolueen perustajan ja johtajan Ivica Račanin kuoleman jälkeen. Marraskuun 2007 vaaleissa SDP hävisi niukasti, mutta nousi valtaan neljän keskustavasemmistolaisen puolueen liittouman voitettua joulukuun 2011 vaalit.
The Flash (vuoden 2014 televisiosarja)

The Flash on yhdysvaltalainen vuonna 2014 alkanut supersankarisarja, joka perustuu DC Comicsin sarjakuvahahmoon Salamaan. Sarjan ovat luoneet Greg Berlanti, Andrew Kreisberg ja Geoff Johns. "The Flash" on "Arrow’n" spin-off-sarja, ja kuuluu Arrowverse-kokonaisuuteen. Sarjassa on yhdeksän kautta.
Sarjan esittäminen aloitettiin Yhdysvalloissa 7. lokakuuta 2014 The CW -kanavalla. Suomessa sarjan kaikki yhdeksän kautta ovat katseltavissa Netflixin kautta.
Tarina.
Sarjan päähenkilö on kuvitteellisessa Central Cityn kaupungissa asuva rikospaikkatutkija Barry Allen, jota esittää Grant Gustin. S.T.A.R. Labs -tutkimuslaitoksen kokeellisen hiukkaskiihdyttimen räjähdettyä Barryyn iskee salama, joka antaa hänelle kyvyn liikkua yliluonnollisen nopeasti. Hän ei kuitenkaan ole ainoa räjähdyksen myötä supervoimia saanut, ja sankariasuun naamioituneena Barry alkaa jäljittää niitä ”metaihmisiä”, jotka käyttävät voimiaan väärin.
Tuotanto.
Esituotanto.
Suunnitelma "The Flash" -sarjasta paljastettiin heinäkuussa 2013, ja näyttelijä Grant Gustin valittiin nimirooliin Barry Allenin eli Salaman esittäjäksi syyskuussa. Hahmo esiintyi ensimmäisen kerran "Arrow’n" toisen tuotantokauden 8. ja 9. jaksossa joulukuussa 2013.
Alkuperäisenä tarkoituksena oli esitellä Barry Allen kolmessa "Arrow’n" jaksossa (8, 9 ja 20), joista kolmas olisi toiminut "The Flashin" pilottina. Ensimmäiset kaksi jaksoa vakuuttivat kuitenkin jo leikkausvaiheessaan The CW:n johtoportaan ja marraskuussa päätettiin, että kolmannen "Arrow"-jakson sijaan sarjalle tehtäisiin oma erillinen pilottijaksonsa, mikä mahdollisti suuremman budjetin ja täyden keskittymisen Allenin tarinaan. Virallisesti pilotti tilattiin tammikuussa 2014. Sen käsikirjoituksen laativat Greg Berlanti, Andrew Kreisberg ja Geoff Johns, ja jakson ohjasi David Nutter.
Tuotantokaudet.
"The Flashin" esittäminen alkoi televisiossa 7. lokakuuta 2014. Sarjan saatua runsaasti katsojia ja hyvän vastaanoton The CW täydensi kaksi viikkoa myöhemmin 13 jakson tilauksensa kokonaiseksi 23 jakson tuotantokaudeksi.
The CW tilasi "The Flashistä" toisen tuotantokauden tammikuussa 2015 samalla kun se uusi seitsemän muunkin sarjansa tilaukset. Kolmannen kauden The CW tilasi maaliskuussa 2016, ja sen esittäminen alkoi 4. lokakuuta 2016. Neljännen kauden tilaaminen seurasi tammikuussa 2017, ja sen esittäminen alkoi 10. lokakuuta 2017.
Mally Burjam-Borga

Amalia Henriette ”Mally” Burjam-Borga (17. toukokuuta 1874 Viipuri – 16. toukokuuta 1919 Viipuri) oli suomalainen oopperalaulaja, joka äänialaltaan oli mezzosopraano. Burjam-Borgan alkuperäinen sukunimi oli Burjam, johon hän Keski-Euroopassa lisäsi jälkimmäisen osan taiteilijanimekseen. Burjam-Borga loi 1900-luvun alussa uraa konsertti- ja oopperalaulajana Ranskassa sekä Saksassa, kunnes ensimmäisen maailmansodan syttymisen myötä palasi kotimaahansa.
Ura.
Viipurinsaksalaiseen perheeseen syntynyt Burjam-Borga opiskeli aluksi laulua Suomessa Anna Forsténin johdolla sekä myöhemmin Pariisissa ja Berliinissä, jossa hänen opettajanaan toimi tunnettu saksalainen sopraano Lilli Lehmann. Vuodesta 1905 lähtien Burjam-Borga lauloi Pariisin Opéra-Comiquessa ja esiintyi vierailijana Pariisin, Monte Carlon sekä Nizzan oopperoissa. Suomen lisäksi hän piti omia konsertteja myös Saksassa ja Itävallassa, esiintyen kaupungeissa kuten Berliini, München ja Wiesbaden. Burjam-Borga tunnettiin erityisesti lukuisista rooleistaan wagneriaanisissa oopperoissa. Hänen roolejaan olivat muun muassa "Nibelungin sormuksen" Fricka, "La Giocondan" Laura, "Rusalkan" Ruhtinatar sekä "Rigoletton" Maddalena.
Kesäkuussa 1908 Burjam-Borga lauloi nimiroolin Viipurin laulujuhlilla ensiesitetyssä Oskar Merikannon oopperassa "Pohjan neiti". Kyseessä oli ensimmäinen suomenkielinen oopperateos, jonka toisessa pääosassa Väinämöisenä nähtiin Abraham Ojanperä. Burjam-Borgan ansiosta myös Pariisissa ilmestynyt "Le Théâtre" -lehti esitteli näyttävästi ensi-iltaa. Erkki Melartin omisti hänelle vuonna 1909 tekemänsä sävellyksen "L’automne, op. 58, nro 6".
Perhe.
Mally Burjam-Borgan isoisä oli Lyypekissä oopperanjohtajana toiminut Johann Burjam (1804–1879) ja isä Suomeen muuttanut kauppaneuvos Wilhelm Burjam. Hän avioitui vuonna 1915 nuorsuomalaisen puolueen kansanedustajan Johannes Lundsonin kanssa, josta tuli myöhemmin itsenäisen Suomen ensimmäinen eduskunnan puhemies.
Álex Grimaldo

Alejandro ”Álex” Grimaldo García (s. 20. syyskuuta 1995 Valencia) on espanjalainen jalkapalloilija, joka edustaa saksalaista Bayer Leverkusenia. Hän pelaa pääasiassa vasempana laitapuolustajana. Hän on Euroopan-mestari vuodelta 2024.
Seurajoukkueura.
FC Barcelona hankki Grimaldon junioreihinsa vuonna 2008 Valenciasta. Barcelonassa hän pääsi pelaamaan vain reservijoukkueessa. Vuoden 2016 alussa hän siirtyi Portugalin pääsarjassa Primeira Ligassa pelaavaan Benficaan. Ensimmäisellä kaudella hän pääsi pelaamaan kaksi liigaottelua. Kaudella 2016–2017 hän pelasi 14 liigaottelua ja teki niissä kaksi maalia. Kaudella 2017–2018 hän pelasi 28 liigaottelua ja teki yhden maalin. Kaudella 2018–2019 hän pelasi Benfican kaikki 34 liigaottelua ja teki niissä neljä maalia sekä antoi 12 maalisyöttöä. Kaudella 2019–2020 hän pelasi 26 liigaottelua ilman maaleja. Seuraavalla kaudella hän pelasi 31 Primeira Ligan ottelua, ja teki kaksi sekä syötti kymmenen maalia. Kaudella 2021–2022 hän teki 29 liigaottelussa viisi maalia. Seuraavalla kaudella hän pelasi 33 Portugalin pääsarjaottelua, ja teki viisi maalia sekä antoi 11 maalisyöttöä.
Grimaldo pelasi Benfican-vuosinaan Mestarien liigassa 40 ottelua, ja teki kaksi maalia kausilla 2018–2019 ja 2022–2023. Eurooppa-liigassa hän pelasi 13 ottelua, ja teki yhden maalin kaudella 2018–2019.
Grimaldo siirtyi Bayer Leverkuseniin ilmaissiirrolla kesällä 2023. Kaudella 2023–2024 hän pelasi 33 bundesliigaottelua, ja niissä hän teki kymmenen maalia ja antoi 15 maalisyöttöä. Ottelussa Hoffenheimia vastaan hän teki kaksi maalia. Leverkusen voitti liigamestaruuden lisäksi Saksan cupin, jossa Grimaldo pelasi kaikki kuusi ottelua. Eurooppa-liigassa, jossa Leverkusen eteni loppuotteluun saakka, hän pelaamissaan viidessä ottelussa teki kaksi maalia Qarabağia vastaan lokakuussa 2023.
Maajoukkueura.
Grimaldo pn pelannut Espanjan alle 16-, 17-, 19- ja 21-vuotiaiden maajoukkueissa. Hän pelasi kaikki viisi ottelua Espanjan voittaessa alle 19-vuotiaiden Euroopan-mestaruuden 2012. Ensimmäisen ottelunsa Espanjan A-maajoukkueessa hän pelasi EM-karsintaottelussa Kyprosta vastaan marraskuussa 2023. EM-kilpailuissa 2024 hän voitti mestaruuden ja pelasi täyden ajan viimeisessä alkulohko-ottelussa Albaniaa vastaan sekä tuli vaihdosta kentälle neljännesvälierässä Georgiaa vastaan.
Saavutukset.
Benfica
Bayer Leverkusen
Espanjan maajoukkue
Gerard Gumbau

Gerard Gumbau Garriga (s. 18. joulukuuta 1994 Campllong) on espanjalainen jalkapalloilija, joka edustaa Espanjan kolmanneksi korkeimmalla sarjatasolla Segunda División B:ssä pelaavaa Barcelona B:tä. Hän on pelipaikaltaan keskikenttäpelaaja.
Gumbau siirtyi Barcelonan B-joukkueeseen kesällä 2014 Gironan B-joukkueesta. Hän pelasi ensimmäisellä kaudellaan 38 Segunda Divisiónin ottelua joukkueen pudotessa sarjasta. Edustusjoukkueen virallisessa ottelussa Gumbau teki ensiesiintymisensä 15. tammikuuta 2015, kun Barcelona voitti Copa del Reyssa Elchen vieraissa 4–0.
Mustalampi (Lappajärvi)

Mustalampi on pieni järvi Lappajärven ja Kauhavan rajalla pääosin Lappajärven puolella noin kilometri etelään Kauhavalle vievästä tiestä. Se on suon joka puolelta ympäröimä. Rantaviivan pituus on 1,4 km.
Josip Manolić

Josip Manolić (22. maaliskuuta 1920 – 15. huhtikuuta 2024) oli kroatialainen poliitikko ja majuri. Hän oli maan toinen pääministeri vuosina 1990–1991.
Elämä.
Manolić syntyi Kalinovacissa, joka tunnetaan nykyisin nimellä Đurđevac. Manolić oli mukana toisessa maailmansodassa, jonka seurauksena hänestä tuli majuri. Manolić liittyi Kroatian demokraattiseen liittoon jäseneksi.
Nousu pääministeriksi.
Manolićista tuli pääministeri vuonna 1990. Manolić erosi pääministerin virastaan Jugoslavian hajoamissotien takia. Manolić oli näissä sodissa mukana ja lähetti usein poliiseja ja sotilaita pysäyttämään mellakkaan osallistujia, jotka rikkoivat ikkunoita ja autoja. Hänet erotettiin majurin virasta ja korvattiin seuraajalla.
Eron jälkeen.
Manolić valittiin puhemieheksi sodan jälkeen. Manolić pyrki vielä kerran pääministeriksi, mutta hävisi parlamenttivaaleissa Zlatko Matešalle.
Valkeisjärvi (Lappajärvi)

Valkeisjärvi on pieni järvi Lappajärven kunnan pohjoisosassa. Järvi kuuluu Ähtävänjoen vesistöalueeseen. Eteläpuolella on Valkeiskangas. Länsi- ja pohjoisranta on soista. Järven viereiset suot Hanhilammenneva ja Käyriäisjärvenneva ovat suurelta osin ojitettuja, mutta niiltä löytyy myös lähes luonnontilaisia alueita. Järven idän puoleisella rannalla on pohjavesialue ja vapaa-ajan asuntoja. Rantaviivan pituus on 1,2 km.
Ibra

Ibra () on kaupunki Omanin länsiosassa, Hajarvuoriston itäisen osan (al-Sharqī al-Ḥajar) etelälaidalla. Se on myös lokakuussa 2011 perustetun Aš-Šarqiyyan pohjoisen kuvernementin hallinnollinen keskus. Ibra on myös yksi Omanin aluehallinnon 2. tason 61:stä piirikunnasta (wilaya). Ibra sijaitsee linnuntietä noin 102 kilometriä pääkaupunki Masqatista etelään.
Ibran kaupungin väkiluku on kehittynyt seuraavasti: 12 494 (VL 2003) ja 14 551 (VL 2010). Koko 1 232,88 neliökilometrin laajuisen Ibran piirikunnan väkiluku oli 27 216 as. (2010) ja 45 492 (2013), joista omanilaisten osuus oli 51,8 prosenttia.
Kaupungissa toimii Ibran teknillinen ammattikorkeakoulu.
Uefan karsinnat jalkapallon maailmanmestaruuskilpailuihin 2018 – Lohko F

Lohko F UEFA:n karsinnoissa jalkapallon maailmanmestaruuskilpailuihin 2018 oli yksi yhdeksästä karsinnoissa vuoden 2018 jalkapallon maailmanmestaruuskilpailuihin. Lohkossa pelasivat Englanti, Liettua, Malta, Skotlanti, Slovakia ja Slovenia. Englanti voitti lohkon ja eteni lopputurnaukseen. Slovakia oli lohkokakkosten keskinäisessä vertailussa heikoin, joten se ei päässyt jatkokarsintaan.
Velimir Perasović

Velimir Perasović (s. 9. helmikuuta 1965 Split, Kroatian ST, Jugoslavia) on kroatialainen koripallovalmentaja ja kilpauransa päättänyt koripalloilija, joka edusti maajoukkuetasolla Jugoslaviaa ennen maansa itsenäistymistä.
Perasović kuului Jugoslavian maajoukkueeseen, joka voitti maailmanmestaruuden Argentiinassa 1990 ja Euroopan mestaruuden Italiassa 1991. Kroatian itsenäistyttyä Perasović saavutti sen maajoukkueessa olympiahopeaa Barcelonassa 1992 hävittyään Yhdysvaltain Dream Teamille ja EM-pronssia Saksasta 1993 sekä Kreikasta 1995. Hän pelasi maajoukkueessa vielä Atlantan kesäolympialaisissa 1996, missä Kroatia sijoittui seitsemänneksi ja Espanjan EM-kilpailuissa 1997, missä Kroatia oli 11:s.
Pääasiassa Kroatiassa/Jugoslaviassa ja Espanjassa tehdyn pelaajauransa jälkeen Perasović on luonut mittavan valmentajanuran. Hän on valmentanut muun muassa Kroatian, Espanjan ja Turkin pääsarjoissa. Vuonna 2014 Perasović valittiin Espanjan vuoden valmentajaksi.
Uefan karsinnat jalkapallon maailmanmestaruuskilpailuihin 2018 – Lohko G

Lohko G UEFA:n karsinnoissa jalkapallon maailmanmestaruuskilpailuihin 2018 oli yksi yhdeksästä karsinnoissa vuoden 2018 jalkapallon maailmanmestaruuskilpailuihin. Lohkossa pelasivat Albania, Espanja, Israel, Italia, Liettua ja Makedonia. Espanja eteni lohkovoittajana lopputurnaukseen ja Italia pääsi lohkokakkosena jatkokarsintaan.
Ferredoksiini

Ferredoksiini on molekyylimassaltaan suhteellisen pienikokoinen rauta-rikkiproteiineihin kuuluva proteiini. Se osallistuu useisiin tärkeisiin biokemiallisiin hapetus-pelkistysreaktioihin kuten fotosynteesiin.
Rakenne ja biologinen rooli.
Ferredoksiineja esiintyy useissa eliöissä, niin eläimissä, kasveissa, kuin bakteereissakin. Kaikki ferredoksiineihin kuuluvat proteiinit ovat rauta-rikkiproteiineja ja niiden molekyylimassa on 10–40 kDa. Ferredoksiineillä on hyvin alhainen pelkistymispotentiaali. Proteiini on voimakkaasti negatiivisesti varautunut ja vuorovaikuttaa erityisesti positiivisesti varautuneiden proteiinien kanssa. Ferredoksiinit voidaan jaotella eri ryhmiin niiden sisältämien raudan ja rikin muodostamien klustereiden koon perusteella. Kaikissa näistä proteiineista klusterit ovat sitoutuneet proteiiniin kysteiiniaminohappojen välityksellä. Yksinkertaisimmissa ferredoksiineissa on yksi kahdesta rauta-atomista ja kahdesta rikkiatomista koostuva klusteri. Lisäksi tunnetaan ferredoksiineja, joissa on yksi tai kaksi 4Fe4S-klusteria.
Ferredoksiini on tärkeässä roolissa erityisesti fotosynteesissä. Niin kutsutussa fotosysteemi I:ssä elektroni siirtyy plastosyaniiniproteiinilta hapettuneelle ferredoksiinille, joka pelkistyy. Tämä elektroninsiirto vaatii energiaa, jonka fotosyntetisoivat eliöt saavat auringonvalosta. Tämän jälkeen ferredoksiinia käytetään pelkistämään NADP+-molekyyli NADPH-molekyyliksi ja tätä reaktiota katalysoi ferredoksiini-NADP+-reduktaasi. Muita biokemiallisia prosesseja, joihin ferredoksiini osallistuu ovat typensidonnassa nitrogenaasin toiminta, nitriittireduktaasin ja sulfiittireduktaasin toiminta, fosforoklastinen reaktio, hydrogenaasin toiminta ja eräiden α-ketokarboksyylihappojen synteesi kuten pyruvaattisyntaasin katalysoima reaktio.
Vladimir Smirnov (suomenvenäläinen bolševikki)

Vladimir Martynovitš Smirnov (, suomessa ja ruotsissa myös muodossa Wladimir Smirnoff; 17. syyskuuta 1876 Pihkova, Venäjä – 27. joulukuuta 1952 Tukholma, Ruotsi) oli venäläinen Helsingin yliopiston venäjän kielen lehtori, vallankumouksellinen ja myöhemmin neuvostodiplomaatti.
Smirnovin vanhemmat olivat venäläinen kauppias Martyn Smirnov ja suomenruotsalainen Sofia Virginia Nygrén. Hän pääsi ylioppilaaksi Pietarissa ja suoritti 1903 tutkinnon Pietarin yliopiston historiallis-kielitieteellisellä osastolla.
Smirnov oli Helsingin yliopiston venäjän kielen ylimääräisenä lehtorina 1903–1918, ja hän toimi lisäksi Helsingin yliopiston kirjaston slaavilaisessa kirjastossa vt. amanuenssina 1906–1908 ja amanuenssina 1909–1918. Hänet erotettiin 1918 poliittisista syistä, ja hän oli sitten Neuvosto-Venäjän Tukholman-lähetystön palveluksessa vuodesta 1918 alkaen toimien Neuvostoliiton Ruotsin konsulina.
Smirnov oli mukana bolševikkien toiminnassa. Hän oli Vladimir Leninin yhdysmies Suomessa, ja Lenin sekä kirjailija Maksim Gorki asuivat hänen asunnossaan Liisankatu 19:ssä käydessään Helsingissä 1905–1906. Keväällä 1907 Smirnov järjesti Venäjältä paenneelle Lev Trotskille asuinpaikan Helsingin Oulunkylässä sijainneesta Villa Havulinnasta, jossa myös Lenin ajoittain asui Suomessa ollessaan. Smirnov selviytyi yhtenä harvoista vanhoista bolševikeista 1930-luvun Stalinin puhdistuksista, ja hän kuoli 1952 Ruotsissa.
Smirnov oli naimisissa vuodesta 1911 alkaen kirjailija Karin Strindbergin (1880–1973) kanssa, jonka vanhemmat olivat kirjailija August Strindberg ja näyttelijä Sigrid Sofia Matilda von Essen. Smirnoff ja hänen vaimonsa on haudattu Sigtunaan Ruotsiin.
Uefan karsinnat jalkapallon maailmanmestaruuskilpailuihin 2018 – Lohko I

Lohko I UEFA:n karsinnoissa jalkapallon maailmanmestaruuskilpailuihin 2018 oli yksi yhdeksästä karsinnoissa vuoden 2018 jalkapallon maailmanmestaruuskilpailuihin. Lohkossa pelasivat Islanti, Kroatia, Suomi, Turkki, Ukraina ja Kosovo. Islanti eteni lohkovoittajana lopputurnaukseen ja Kroatia pääsi lohkokakkosena jatkokarsintaan.
Franjo Arapović

Franjo Arapović (s. 2. kesäkuuta 1965 Mostar, Bosnia ja Hertsegovinan ST, Jugoslavia) on kroatialainen kilpauransa päättänyt koripalloilija, joka edusti maajoukkuetasolla Jugoslaviaa ennen maansa itsenäistymistä.
Arapović kuului Jugoslavian maajoukkueeseen, joka saavutti olympiahopeaa Soulissa 1988 ja MM-pronssia Espanjassa 1986. Kroatian itsenäistyttyä Arapović saavutti sen maajoukkueessa olympiahopeaa Barcelonassa 1992 hävittyään Yhdysvaltain Dream Teamille ja EM-pronssia Saksassa 1993.
Žan Tabak

Žan Tabak (s. 5. kesäkuuta 1970 Split, Kroatian ST, Jugoslavia) on kroatialainen koripallovalmentaja ja kilpauransa päättänyt koripalloilija.
Tabak pelasi Jugoslaviassa/Kroatiassa ja Italiassa ennen siirtymistään NBA:han, jossa hän pelasi vuosina 1994–2001. Vuonna 1995 Tabak voitti Houston Rocketsissa NBA-mestaruuden. Hän pelasi myös Turkissa ja Espanjassa. Pelaajauransa jälkeen Tabak on työskennellyt koripallovalmentajana.
Kroatian itsenäistyttyä Tabak saavutti sen maajoukkueessa olympiahopeaa Barcelonassa 1992 hävittyään Yhdysvaltain Dream Teamille ja EM-pronssia Saksasta 1993. Hän pelasi maajoukkueessa myös muun muassa Atlantan kesäolympialaisissa 1996, missä Kroatia sijoittui seitsemänneksi.
Zlatko Mateša

Zlatko Mateša (s. 17. heinäkuuta 1949 Zagreb) on kroatialainen poliitikko, joka toimi Kroatian pääministerinä vuosina 1995–2000.
Lapsuus ja aikuisuus.
Mateša syntyi Zagrebissa nykyisessä Kroatiassa. Hän valmistui Zagrebin yliopistosta ja eteni öljy-yhtiö INA:ssa apulaisjohtajaksi.
Nousu pääministeriksi.
Mateša liittyi Kroatian demokraattiseen liittoon jäseneksi. Hän oli pääministeri vuosina 1995–2000. Matešan hallitus otti käyttöön arvonlisäveron Kroatiaan vuonna 1996. Hän luopui pääministerin virasta, ja hänen seuraajakseen tuli Ivica Račan.
Virasta luopumisen jälkeen.
Mateša on toiminut Kroatian olympiakomitean puheenjohtajana vuodesta 2002. Hän oli myös Pekingin yliopiston urheiluvalmentajana.
Dubrovnik Airline

Dubrovnik Airline oli kroatialainen charter-lentoyhtiö. Sen kotipaikka oli Dubrovnik. Laivayhtiö Atlantska Plovidba perusti yhtiön 15. joulukuuta 2004. Se kärsi talousvaikeuksista vuoden 2009 talouskriisistä lähtien. Kesäkaudella 2011 Dubrovnik Airlinella oli käytössään vain yksi lentokone, ja 23. lokakuuta 2011 se lopetti toimintansa mentyään konkurssiin.
Laivasto.
Dubrovnik Airline käytti seuraavia konetyyppejä:
Lerchin transsendentti

Matematiikassa Lerchin transsendentti on erikoisfunktio joka on yleistys Hurwitzin zeetafunktiosta ja monista muista tunnetuista funktioista. Funktion on nimetty Matyáš Lerchin mukaan. Se määritellään sarjana
formula_1
Alan Gregov

Alan Gregov (s. 1. huhtikuuta 1970 Zadar, Kroatian ST, Jugoslavia) on kroatialainen kilpauransa päättänyt koripalloilija.
Kroatian itsenäistyttyä Gregov saavutti sen maajoukkueessa olympiahopeaa Barcelonassa 1992 hävittyään Yhdysvaltain Dream Teamille, MM-pronssia Kanadasta 1994 ja EM-pronssia Saksasta 1993 sekä Kreikasta 1995.
Arijan Komazec

Arijan Komazec (s. 23. tammikuuta 1970 Zadar, Kroatian ST, Jugoslavia) on kroatialainen kilpauransa päättänyt koripalloilija, joka edusti maajoukkuetasolla Jugoslaviaa ennen maansa itsenäistymistä.
Komazec kuului Jugoslavian maajoukkueeseen, joka voitti maailmanmestaruuden Argentiinassa 1990 ja Euroopan mestaruuden Italiassa 1991. Kroatian itsenäistyttyä Komazec saavutti sen maajoukkueessa olympiahopeaa Barcelonassa 1992 hävittyään Yhdysvaltain Dream Teamille, MM-pronssia Kanadasta 1994 ja EM-pronssia Saksasta 1993 sekä Kreikasta 1995. Hän pelasi maajoukkueessa vielä muun muassa Atlantan kesäolympialaisissa 1996, missä Kroatia sijoittui seitsemänneksi ja Espanjan EM-kilpailuissa 1997, missä Kroatia oli 11:s.
Sohar

Sohar () on Omanin pohjoisosassa, Omaninlahden rannalla, Batinan tasangolla sijaitseva satamakaupunki ja lokakuussa 2011 perustetun Al-Batinan pohjoisen kuvernementin hallinnollinen keskus. Sohar on myös yksi Omanin aluehallinnon toisen tason 61 piirikunnasta (wilaya). Sohar sijaitsee linnuntietä noin 205 kilometriä pääkaupunki Masqatista länsiluoteeseen.
Soharin kaupungin väkiluku on kehittynyt seuraavasti: 95 728 (VL 2003), 129 759 (VL 2010) ja 182 000 (ennuste 7/2013). Koko Soharin pinta-alaltaan 2 025,37 neliökilometrin laajuisen piirikunnan väkiluku oli 140 006 asukasta (2010) ja 196 340 (2013), joista omanilaisten osuus oli 52,3 prosenttia.
European Coastal Airlines

European Coastal Airlines oli kroatialainen lentoyhtiö. Se perustettiin vuonna 2000, ja se alkoi lentää reittilentoja elokuussa 2014.
Yhtiö sai heinäkuussa 2015 luvan rakentaa vesitasoterminaalin Splitin satamaan, josta se aloitti lennot elokuussa 2015. Tämän jälkeen yhtiö laajensi nopeasti toimintaansa ja lensi elokuussa 2016 jo 15 kohteeseen. European Coastal Airlinesin toimilupa kuitenkin peruttiin 12. elokuuta 2016 yhtiön huoltotoimissa ilmenneiden laiminlyöntien vuoksi. Toimitusjohtaja Klus-Dieter Martin kertoi yhtiön jatkavan toimintaansa vuonna 2017, mutta näin ei lopulta tapahtunut. Splitin kauppaoikeus aloitti yhtiön konkurssikäsittelyn toukokuussa 2017.
Kohteet.
Heinäkuussa 2015:
Laivasto.
Heinäkuussa 2015:
Poincarén–Lelongin yhtälö

Matematiikassa Poincarén–Lelongin yhtälö on osittaisdifferentiaaliyhtälö
formula_1
Kählerin monistolla, missä ρ on positiivinen (1,1)-muoto.
Philip Milanov

Philip Milanov (s. 6. heinäkuuta 1991 Brugge) on belgialainen kiekonheittäjä. Lille Metropole Athletismeä edustavan Milanovin valmentajana toimii Emil Milanov.
Vuonna 2013 Milanov oli viides Tampereen alle 23-vuotiaiden EM-kisoissa. Vuonna 2014 hän karsiutui loppukilpailusta Zürichin EM-kisossa.
Heinäkuussa 2015 Milanov voitti kultaa kesäuniversiadeista Gwangjusta tuloksella 64,15. Samassa kuussa hän voitti Timanttiliigan osakilpailun Lontoossa tuloksella 65,14. Elokuussa Milanov saavutti hopeaa Pekingin MM-kisoissa uudella Belgian ennätyksellä 66,90.
Milanov sai hopeaa Amsterdamin EM-kilpailuissa 2016 tuloksella 65,71. Rio de Janeiron olympialaisissa 2016 hän oli yhdeksäs. Hän karsiutui loppukilpailusta MM-kilpailuissa Lontoossa 2017, Dohassa 2019, Eugenessa 2022 ja Budapestissa 2023 sekä EM-kilpailuissa Münchenissä 2022.
Hän on voittanut Belgian-mestaruuksia myös kuulantyönnössä.
Aramis Naglić

Aramis Naglić (s. 28. elokuuta 1965 Rijeka, Kroatian ST, Jugoslavia) on kroatialainen kilpauransa päättänyt koripalloilija.
Kroatian itsenäistyttyä Naglić saavutti sen maajoukkueessa olympiahopeaa Barcelonassa 1992 hävittyään Yhdysvaltain Dream Teamille. Seurajoukkueissaan Naglić pelasi muun muassa Euroliigaa.
Hrvoje Šarinić

Hrvoje Šarinić (17. helmikuuta 1935 Sušak – 21. heinäkuuta 2017 Zagreb) oli kroatialainen poliitikko, joka toimi Kroatian pääministerinä vuosina 1992–1993.
Lapsuus ja aikuisuus.
Šarinić syntyi Sušakissa nykyisessä Kroatiassa. Šarinić kävi Zagrebin yliopiston ja muutti Ranskaan asumaan. Siellä hän asui 24 vuotta, kunnes tuli takaisin Kroatiaan. 
Nousu pääministeriksi.
Šarinić liittyi Kroatian demokraattiseen liittoon jäseneksi vuonna 1992, jolloin samana vuonna hänestä tuli pääministeri. Jugoslavian hajoamissotien seurauksena Šarinić erosi virastaan ja hänen seuraajakseen tuli Nikica Valentić. 
Eron jälkeen.
Šarinićista tuli hallituksen virallinen edustaja vuonna 1995. Šarinić ylennettiin poliitikoksi Kroatian demokraattisessa liitossa vuonna 1998. Šarinić liittyi Demokraattiseen puolueeseen vuonna 2000.
Pavlovskoje

Pavlovskoje () on maalaiskunta Arkangelin alueen Kargopolin piirissä Venäjällä. Sen keskustaajama Prigorodnyi sijaitsee Kargopolin länsipuolella kaupungin välittömässä läheisyydessä. Kunnassa on 2 100 asukasta (vuonna 2010).
Maantiede ja asutus.
Pavlovskojen kunnan pinta-ala on 3616,0 neliökilometriä. Se rajoittuu lännessä Kargopolin piirin Uhotskojen ja Petšnikovskojen sekä pohjoisessa Oševenskojen ja Priozjornojen kuntiin, koillisessa Arkangelin alueen Plesetskin ja Njandoman piireihin ja kaakossa Konošan piiriin. Pavlovskojen kunnan keskellä sijaitsee Kargopolin kaupunkikunta. Pinta-alasta 68,2 % on metsää ja 22,0 % maatalousmaata.
Kunnan alueella virtaa Onegajoki ja joukko pienempiä jokia. Länsirajalla sijaitsee Latšejärvi. Hyötykaivannaisia ovat karbonaattimineraalit, savi ja hiekka. Luonnonsuojelualueita ovat Latšejärven ja Filatovskin rauhoitusalueet sekä viisi luonnonmuistomerkkiä.
Prigorodnyin maaseututaajaman lisäksi kuntaan kuuluu 48 kylää: Abakumovo, Andronovskaja, Belaja, Bolšaja Kondratovskaja, Bolšaja Seredka, Bykovo, Demidovskaja, Ignaševskaja, Jeremejevskaja, Jeršiha, Kalitinka, Kazakovo, Kiprovo, Kirillovo, Krivošeiha, Kuzino, Kuzmina, Lapinskaja, Lašutino, Lavrovskaja, Lazarjevskaja, Lodygino, Lukino, Malaja Kondratjevskaja, Martakovo, Menšakovskaja, Morštšihinskaja, Myza, Petrovskaja, Pogost, Polupopovka, Ponomarevo, Poršnevskaja, Potaniha, Rjabovo, Savino, Sidorovskaja, Stegnevskaja, Tarasovskaja, Timošinskaja, Tšortovitsy Nižnije, Turovo, Vaskovskaja, Vološka, Zalesje, Zaljažje, Zeljonyi Bor ja Žukovskaja. Keskustaajamassa on lähes 600 asukasta. Toiseksi suurin asutuskeskus on vajaan 400 asukkaan Kazakovo. Monissa kylissä ei ole lainkaan vakituista asutusta.
Historia.
Historiallinen Pavlovskajan volosti käsitti Pavlovskin ja Sauninon kyläryhmät. Neuvostoaikana perustettiin Pavlovskin kyläneuvosto, jonka keskuksena toimi 1950-luvulta lähtien Selhozin (vuodesta 1963 Prigorodnyin) taajama. Nykyiseen vuonna 2005 perustettuun kuntaan kuuluvat myös entisen Lodyginon ja Kalitinkan kyläneuvostot sekä osa Petšnikovskin kyläneuvostosta.
Liikenne, talous ja palvelut.
Kunnan läpi kulkevat Arkangelin, Kargopolin ja Vytegran sekä Dolmatovon, Njandoman, Kargopolin ja Puudožin väliset maantiet. Useimmista kylistä on linja-autoyhteydet Kargopoliin.
Seudun pääelinkeinot ovat maatalous, metsäteollisuus ja julkiset palvelut. Maataloutta edustaa maatalousyritys Kargopolje sekä 615 yksityistä palstaviljelmää. Puunhankintaa ja -jalostusta harjoittaa 21 pienyritystä.
Keskustaajaman palveluihin kuuluvat lastentarha, keskikoulu, kulttuuritalo, kirjasto ja muutama kauppa. Palveluja on myös Kazakovossa, Kiprovossa ja eräissä muissa kylissä.
Nähtävyydet.
Paikallisia nätävyyksiä ovat Zaljažjen (Sauninon) ja Kazakovon lähellä sijaitsevan entisen Jevsejevskajan kylän (Bolšaja Šalga) kirkot. Kunnassa on myös useita muita kirkkoja ja tsasounia, arkeologisia löytöpaikkoja ja vanhoja asuinrakennuksia.
Michelle Carter

Michelle Denee Carter (s. 12. lokakuuta 1985 Grand Prairie, Texas) on yhdysvaltalainen kuulantyöntäjä.
Carter on osallistunut kolmiin kesäolympialaisiin, vuosina 2008, 2012 ja 2016. Rio de Janeiron olympialaissa 2016 Carter voitti kultaa ennätystuloksellaan 20,63. Tulos oli myös uusi Yhdysvaltain ennätys. Vuonna 2012 Lontoossa hän oli neljäs ja 2008 Pekingissä kolmastoista. MM-kilpailuissa Carter on ollut mukana kuudesti saavuttaen parhaimmillaan pronssia Pekingin MM-kisoista 2015 ja Lontoosta 2017. Moskovan MM-kisoissa 2013 hän oli neljäs, Berliinissä 2009 kuudes sekä Daegussa 2011 ja Dohassa 2019 yhdeksäs. Hän voitti sisäratojen maailmanmestaruuden Portlandissa 2016 maanosaennätyksellä 20,21. Istanbulin sisäratojen MM-kilpailuissa 2012 Carter saavutti pronssia ja oli viides Sopotissa 2014. Hän oli pronssilla myös Pan-Amerikan kisoissa 2011. Hän voitti alle 20-vuotiaiden maailmanmestaruuden Grossetossa 2004 ja sai hopeaa alle 18-vuotiaiden MM-kilpailuissa Debrecenissä 2001.
175 senttimetriä pitkä ja 116 kilogrammaa painava Carter pitää hallussaan Yhdysvaltain ulkoratojen ennätystä.
Myös Carterin isä Michael Carter oli urallaan kuulantyöntäjä ja olympiahopeamitalisti vuodelta 1984. Michael Carter on voittanut myös kolmesti amerikkalaisen jalkapallon Super Bowlin.
Petar Skansi

Petar Skansi (23. marraskuuta 1943 Sumartin, Kroatian ST, Jugoslavia – 4. huhtikuuta 2022) oli kroatialainen koripallovalmentaja ja koripalloilija, joka edusti pelaajana maajoukkuetasolla Jugoslaviaa.
Pelaajana.
Skansi kuului Jugoslavian maajoukkueeseen, joka saavutti olympiahopeaa Méxicossa 1968, maailmanmestaruuden Jugoslaviassa 1970, MM-hopeaa Uruguayssa 1967 ja EM-hopeaa Neuvostoliitossa 1965.
Valmentajana.
Valmentajana Skansi valmensi etenkin Italiassa. Maajoukkuetasolla hänen valmentamansa Jugoslavia voitti EM-pronssia Italiassa 1979 ja Kroatia olympiahopeaa Barcelonassa 1992 hävittyään Yhdysvaltain Dream Teamille.
Rustaq

Rustaq () on Omanin sulttaanikunnan pohjoisosassa, Hajarvuoriston pohjoispuolella ja Batinan rannikkotasangon etelälaidalla sijaitseva kaupunki. Se on lokakuussa 2011 perustetun Al-Batinan eteläisen kuvernoraatin hallinnollinen keskus. Rustaq muodostaa samalla yhden Omanin aluehallinnon 2. tason 61:stä piirikunnasta (wilaya). Rustaq sijaitsee linnuntietä noin 122 kilometriä pääkaupunki Masqatista länteen.
Rustaqin kaupungin väkiluku on kehittynyt seuraavasti: 25 869 (VL 2003) ja 28 078 (VL 2010). Koko 2 262 neliökilometrin laajuisen Rustaqin piirikunnan väkiluku oli 79 720 as. (2010) ja 101 405 (2013), joista omanilaisten osuus oli 78,3 prosenttia.
Michael Carter

Michael D’Andrea ”Mike” Carter (s. 29. lokakuuta 1960 Dallas, Texas, Yhdysvallat) on yhdysvaltalainen uransa päättänyt kuulantyönnön olympiamitalisti ja amerikkalaisen jalkapallon pelaaja. Carter oli aktiiviurallaan 189 senttimetriä pitkä ja painoi 127 kilogrammaa.
Ura kuulantyönnössä.
Carter saavutti olympiahopeaa tuloksella 21,09 vuoden 1984 kesäolympialaisista Los Angelesista. Hän hävisi kultaa saavuttaneelle Italian Alessandro Andreille vain 17 senttimetriä. Carterin uran paras työntö oli vuonna 1984 Eugenessa työnnetty 21,76.
Ura amerikkalaisessa jalkapallossa.
Carter varattiin NFL:ään vuonna 1984 San Francisco 49ersin toimesta numerolla 121. Hän edusti 49ersiä vuodet 1984–1992 saavuttaen kolme Super Bowlia vuosina 1985, 1989 ja 1990. Vuosina 1986, 1987 ja 1988 hänet myös valittiin NFL:n All-Pro-joukkueen ykköskentälliseen. Pelipaikaltaan Carter oli keskimmäinen puolustuksen linjamies.
Muuta.
Myös Carterin tytär Michelle Carter on kuulantyöntäjä. Hän pitää hallussaan Yhdysvaltain ennätystä ja on kilpaillut kolmissa kesäolympialaisissa ja voittanut kerran kultaa.
Michael Carter on historian ainoa urheilija, joka on voittanut Super Bowlin ja olympiamitalin samalla kaudella, eli kaudella 1984–1985.
Ivica Žurić

Ivica Žurić (s. 9. tammikuuta 1965 Šibenik, Kroatian ST, Jugoslavia) on kroatialainen kilpauransa päättänyt koripalloilija.
KK Šibenikissä pelaajauransa aloittanut ja muun muassa Cibona Zagrebissa pelannut Žurić saavutti Kroatian itsenäistyttyä sen maajoukkueessa MM-pronssia Kanadasta 1994 ja EM-pronssia Saksasta 1993 sekä Kreikasta 1995. Hän pelasi myös Espanjan EM-kilpailuissa 1997, missä Kroatia oli 11:s.
Nikica Valentić

Nikica Valentić (24. marraskuuta 1950 – 3. toukokuuta 2023) oli kroatialainen poliitikko.
Pääministeriksi.
Valentić kävi Zagrebin yliopiston ja työskenteli INA-öljy-yhtiössä. Vuonna 1993 hän liittyi Kroatian demokraattisen liiton jäseneksi. Tämän jälkeen hänestä tuli pääministeri. Vuonna 1994 Valentićin hallitus otti käyttöön Kroatian kunan. Valentić erosi pääministerin virasta Bosnian sodan aikoihin.
Eron jälkeen.
Vuonna 2003 Valentić yritti päästä jälleen kerran pääministerin virkaan, mutta hävisi parlamenttivaalit. Hän kertoi vielä yrittävänsä päästä pääministeriksi tämän jälkeen.
Veljko Mršić

Veljko Mršić (s. 13. huhtikuuta 1971 Split, Kroatian ST, Jugoslavia) on kroatialainen koripallovalmentaja ja kilpauransa päättänyt koripalloilija.
Mršić pelasi urallaan kotimaansa lisäksi muun muassa Italiassa. Muun muassa Cibona Zagrebissa pelannut Mršić saavutti Kroatian itsenäistyttyä sen maajoukkueessa MM-pronssia Kanadasta 1994 ja EM-pronssia Saksasta 1993 sekä Kreikasta 1995. Atlantan kesäolympialaisissa 1996 Mršićin edustama Kroatia sijoittui seitsemänneksi.
Pelaajauransa jälkeen Mršić on toiminut koripallovalmentajana.
Buraimi

Buraimi () on Omanin pohjoisosan Hajarvuoriston länsipuolella, Yhdistyneiden arabiemiirikuntien rajalla sijaitseva keidaskaupunki. Se on vuonna 2006 perustetun Buraimin kuvernoraatin hallinnollinen keskus. Buraimi muodostaa myös yhden Omanin aluehallinnon 2. tason 61:stä piirikunnasta (wilaya). Buraimi sijaitsee linnuntietä noin 295 kilometriä pääkaupunki Masqatista länteen ja 120 kilometriä Dubaista eteläkaakkoon. 
Buraimissa toimii yksityinen Buraimin yliopisto. Se vastaanotti ensimmäiset opiskelijansa lukuvuonna 2003-2004 ja siirtyi uudelle kampusalueelle lukuvuonna 2011-2012. 
Länteen pääkaupunki Masqatista johtava valtatie R7 päättyy Buraimissa Omanin sulttaanikunnan rajalle. Rajan länsipuolella naapurina on Arabiemiraattien rajakaupunki al-Ain, johon Buraimin kaupunkirakenne on kasvanut kiinni.
Buraimin kaupungin väkiluku on kehittynyt seuraavasti: 62 332 (VL 2003), 60 174 (VL 2010) ja 86 000 (ennuste 7/2013). Koko Buraimin 1 223 neliökilometrin laajuisen piirikunnan väkiluku oli 63 159 as. (2010) ja 89 848 (2013), joista omanilaisten osuus oli 46,9 prosenttia.